**Atbildes uz uzdotajiem jautājumiem par**

**Emisijas kvotu izsolīšanas instrumenta finansēto projektu atklāta konkursu**

**“Siltumnīcefekta gāzu emisiju samazināšana ar viedajām pilsētvides tehnoloģijām” II. kārta**

*Lietotie saīsinājumi:*

|  |  |
| --- | --- |
| **CO2** | Oglekļa dioksīds |
| **EKII** | Emisijas kvotu izsolīšanas instruments (turpmāk tekstā arī – finanšu instruments) |
| **Fonds** | Valsts sabiedrība ar ierobežotu atbildību “Vides investīciju fonds” |
| **MK** | Ministru kabinets |
| **MK noteikumi Nr. 333** | Ministru kabineta 2018. gada 12. jūnija noteikumi Nr. 333 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana ar viedajām pilsētvides tehnoloģijām” nolikums” (<https://likumi.lv/ta/id/299903>) |
| **N/A** | Nav attiecināms |
| **KEM** | Klimata un enerģētikas ministrija |

Aicinām iepazīties ar I. kārtas ietvaros uzdotajiem jautājumiem un atbildēm: <https://ekii.lv/uploads/files/EKII/EKII3/EKII_03_jautajumi_atbildes.docx>

| **Nr.p.k.** | **Jautājums** | **Atbilde** |
| --- | --- | --- |
| 1. | Vai jauna viedās sistēmas uzstādīšana ielu apgaismojumam ir attiecināmas izmaksas, ja pašlaik ielu apgaismojumam tādas nav?  Vai attiecināmajās izmaksās ir iekļaujamas tādas izmaksas, kā ielu apgaismojuma stabu un balstu iegāde un uzstādīšana? | MK noteikumu Nr. 333 24.2. apakšpunkts nosaka, ka pilsētvides tehnoloģijas šo noteikumu izpratnē ir energoefektivitāti veicinošas viedās pilsētvides tehnoloģijas – iekārtas un tehnoloģijas, kas aprīkotas ar lietu interneta viedajām ierīcēm un, **aizstājot** vai **pilnveidojot** **esošās** pilsētvides tehnoloģijas, **samazina siltumnīcefekta gāzu emisijas un enerģijas patēriņa apjomu**. Ja jaunu viedo sistēmu uzstādīšana ielu apgaismojumam veicinās siltumnīcefekta gāzu emisijas un enerģijas patēriņa apjoma samazināšanos, tad tādas izmaksas būs attiecināmas. Papildus ir jāievēro MK noteikumu Nr. 333 23. punkts, kas nosaka, ka šādos gadījumos ir jābūt saskaņojums ar ražotāju par esošās programmatūras izmantošanu.  Ielu apgaismojuma stabu un balstu iegāde un uzstādīšana ir attiecināmas izmaksas, ja vienlaicīgi tiek pilnveidotas esošās pilsētvides tehnoloģijas un samazinātas siltumnīcefekta gāzu emisijas un enerģijas patēriņa apjoms. |
| 2. | Vai iesniegt projekta iesniegumus atklāta konkursa "Siltumnīcefekta gāzu emisiju samazināšana ar viedajām pilsētvides tehnoloģijām" II. kārtas ietvaros ir tiesīga arī **privāta kapitālsabiedrība**, kuras kapitāldaļas pieder vairākām publiskām personām? | MK noteikumu Nr. 333 4. punkts nosaka, ka iesniedzējs var būt pašvaldība vai tās iestāde vai **pašvaldības kapitālsabiedrība**, kas pilda pašvaldības deleģētos pārvaldes uzdevumus vai ir noslēgusi līgumu par sabiedrisko pakalpojumu sniegšanu. Saskaņā ar “Publiskas personas kapitāla daļu un kapitālsabiedrību pārvaldības likums” 1. pantu, pašvaldības kapitālsabiedrība **ir kapitālsabiedrība, kurā visas kapitāla daļas vai balsstiesīgās akcijas pieder vienai pašvaldībai**. Projekta iesniegums, kas neatbildīs MK noteikumu Nr. 333 4. punkta nosacījumiem tiks noraidīts. |
| 3. | Iepriekšējā projekta ietvaros dažās pilsētas ielās esošie nātrija gaismekļi tika nomainīti uz LED tipa gaismekļiem ar viedām tehnoloģijām – automātisku spilgtuma regulāciju atkarībā no cilvēku/ automobiļu klātbūtnes un gaisa piesārņojuma un laika apstākļu moduli.  Vai būtu attiecināmas izmaksas projektā, kas paredz **tikai nātrija gaismekļu nomaiņu uz LED gaismekļiem citās pilsētas ielās** un pieslēgšanās pie iepriekšizveidotās sistēmas? | **Tikai nātrija gaismekļu nomaiņa uz LED gaismekļiem nav atbalstāma**. Atbalstāma būtu nātrija gaismekļu nomaiņa uz LED gaismekļiem, kas aprīkoti ar lietu interneta viedajām ierīcēm (kontrolieriem), un kas tiks pieslēgti pie esošās vadības sistēmas, un kas tiks pamatots projekta iesnieguma veidlapā. |
| 4. | Vai projektā var attiecināt pašvaldības bilancē esošu apgaismojuma gaismekļu nomaiņu pret viedā risinājuma gaismekļiem, ja paši gaismekļi atrodas uz Sadales tīklam piederošiem stabiem? | MK noteikumu Nr. 333 14.1.3. apakšpunktā ir noteikts, ka projektā iekļautās aktivitātes ir plānots īstenot **ēkā vai uz zemes, kas atrodas pašvaldības publiskajā teritorijā un ir projekta iesniedzēja bilancē (attiecas uz apgaismojuma infrastruktūru)** un no jautājuma noprotams, ka atbilst minētajam nosacījumam. Projekta iesniegumam **pievieno rakstisku saskaņojumu** ar Sadales tīklu par gaismekļu nomaiņu. Izmaksas, kas saistītas ar stabu pielāgošanu vai remontu, nav attiecināmās izmaksas. Uzstādāmajiem gaismekļiem ir jāatbilst viedās pilsētvides tehnoloģijas nosacījumiem. |
| 5. | Pašvaldības iestāde vai pašvaldības kapitālsabiedrība, kas veic pašvaldības deleģēto pārvaldes uzdevumu izpildi vai ir noslēgusi līgumu par sabiedrisko pakalpojumu sniegšanu, katra var iesniegt ne vairāk kā divus projekta iesniegumus? | MK noteikumu Nr. 333 13. punkts nosaka, ka **katram projekta iesniedzējam (**atšķirīgs nodokļu maksātāja reģistrācijas kods**) ir tiesības iesniegt ne vairāk kā divus projektu iesniegumus**. |
| 6. | Vai vienā projekta pieteikumā, kuru plāno iesniegt pašvaldība, var iekļaut vairākus pašvaldības iestāžu objektus (ēkas, uz kuru jumtiem plānots uzstādīt saules elektrostacijas ar viedo vadību)? | MK noteikumi Nr. 333 **neierobežo objektu skaitu**, bet ir jāievēro MK noteikumu Nr. 333 14.1. un 14.2. apakšpunktos noteiktās prasības par projekta īstenošanas vietu. |
| 7. | Vai Konkursa 2. kārtas ietvaros ir atbalstāma viedo luksoforu ar saules baterijām iegāde un uzstādīšana? Vai šāda veida projektam CO2 emisiju samazinājuma efektivitātes rādītājs (≥0,1 kgCO2/EUR gadā) ir attiecināms? | Viedo luksoforu ar saules baterijām iegāde un uzstādīšana, nomainot vecos luksoforus, būtu uzskatāma par energoefektivitāti veicinošu viedo pilsētvides tehnoloģiju ieviešanu, kas samazinātu elektroenerģijas patēriņu, un MK noteikumu Nr. 333 9. punktā noteiktais efektivitātes rādītājs **nav attiecināms**. |
| 8. | Mums ciemā ir tāda situācija, ka pie viena elektroenerģijas skaitītāja ir pieslēgts vairāku ielu apgaismojums. Vai šādā gadījumā apgaismojuma aprēķina Excel tabulā jāuzrāda elektroenerģijas patēriņš gada laikā katrai ielai atsevišķi (ko var izdarīt veicot matemātiskus aprēķinus pēc gaismekļu skaita un to patēriņa) vai arī var uzrādīt visu ielu kopējo elektroenerģijas patēriņu gada laikā?  Un vai tad atskaitoties monitoringa periodā derēs šis viens elektroenerģijas skaitītājs vai arī būs jāuzstāda atsevišķi skaitītāji katrai ielai? | Sagatavojot papildu iesniedzamo dokumentu “Aprēķinātais oglekļa dioksīda emisiju samazinājums, no atjaunojamajiem energoresursiem saražotās enerģijas daudzums un patērētās enerģijas apjoma samazinājums” aprēķinos **ir jānorāda katra nomaināmā gaismekļa/posma elektroenerģijas patēriņš pirms (esošā situācija) un pēc projekta īstenošanas** (var būt aprēķinu ceļā iegūti dati). Aicinām pārliecināties, ka kopējais elektroenerģijas patēriņš nepārsniedz dokumentu kopijās, kas apliecina elektroenerģijas patēriņu vismaz par iepriekšējo kalendāra gadu pirms projekta iesnieguma iesniegšanas Vides investīciju fondā, norādīto piegādāto elektroenerģijas daudzumu.  Monitoringa periodā derēs viens elektroenerģijas skaitītājs. Vienlaikus norādām, ka **atbalstāmas ir tikai viedo pilsētvides tehnoloģiju uzstādīšana, kas jau nodrošina automātisku elektroenerģijas patēriņa uzskaiti**.  **Iesniedzot projekta iesniegumu par ciemu vai citu apdzīvoto vietu ir nepieciešams pamatot tā atbilstību pilsētvides definīcijai**.  **Ar terminu “*pilsētvide*” konkursa ietvaros saprot:**   * **visas pilsētas** (atbilstoši Administratīvo teritoriju un apdzīvoto vietu likuma nosacījumiem) tās teritorijas robežās; * **ar pilsētām** (valstspilsētas un novadu pilsētas) **saistītā infrastruktūra ārpus pilsētas teritorijas** – piemēram, autoceļa apgaismojums, centralizētās ūdensapgādes sistēma un centralizētās kanalizācijas sistēma; * **apdzīvotas vietas** (mazciemi un ciemi atbilstoši Administratīvo teritoriju un apdzīvoto vietu likuma nosacījumiem) **ar** **koncentrētu apbūvi**, **pastāvīgu apdzīvotību** un **izveidotu publisko infrastruktūru**. |
| 9. | Projekta tehniskajā raksturojumā tiek prasīts: *informācija par projekta īstenošanas vietas (ielas vai teritorijas) apgaismojuma klasi. Ja tāda nav noteikta, norāda visus parametrus, pēc kuriem izvēlēta apgaismojuma kategorija (satiksmes intensitāte, ceļa vai ielas raksturojums – sazarojumi, krustojumi, to apgrūtinājumi un šķēršļi, ietves, veloceliņi un citi parametri). Projekta iesniedzējam jānodrošina nomainītajiem gaismekļiem minimālās apgaismojuma prasības atbilstoši vietas apgaismojuma klasei un atbilstība Latvijas Republikas būvnormatīvu un standartu prasībām par ielu un ceļu apgaismojumu*.  Mūsu pašvaldībā apgaismojuma klase pašvaldības ielām un ceļiem nav noteikta un nav izvēlēta arī apgaismojuma kategorija. Minimālās apgaismojuma prasības atbilstoši vietas apgaismojuma klasei un atbilstība Latvijas Republikas būvnormatīvu un standartu prasībām par ielu un ceļu apgaismojumu Latvijā ir noteiktas valsts ceļiem un ielām, nevis pašvaldību ceļiem un ielām. Kā mums izpildīt prasību pašvaldības ielu un ceļu apgaismojumam? | Tādā gadījumā projekta iesniedzējs brīvi nosaka apgaismojuma klasi. Projekta iesniedzējs var iesniegt apliecinājumu ar projekta īstenošanas vietām noteiktām apgaismojuma klasēm un projekta tehniskajā raksturojumā **norādīt visus parametrus, pēc kuriem izvēlēta apgaismojuma klase**. Apgaismojuma klases noteikšanai jāizmanto standartu LVS CEN/TR 13201-1:2015 “Ceļu apgaisme”. |
| 10. | Vai projektā ir atļauts paredzēt papildus jaunu gaismekļu uzstādīšanu esošajā apgaismojuma līnijā tādējādi to pagarinot? | Konkursa mērķis ir ieviest viedās pilsētvides tehnoloģijas, kas samazina siltumnīcefekta gāzu emisijas. **Gaismekļu uzstādīšana vietās, kur iepriekš nebija apgaismojums, nav attiecināmās izmaksas**. Ir pieļaujams esošajā apgaismojuma līnijā optimizēt gaismekļu izvietojumu uzstādot papildus gaismekļus, ja vienlaikus tiek nodrošināta prasība, ka tiek samazinātas siltumnīcefekta gāzu emisijas attiecīgajā apgaismojuma līnijā. |
| 11. | Vai ir pieļaujama un atbalstāma projekta ieceres virzīšana, kurā saules elektrostaciju kopējā jauda plānota būtiski pārsniedzot konkursa nolikumā norādītos 75kW, pie nosacījuma, ka projekta investīcijas tiek sadalītas t.i. līdz 75kW tiek pretendēts uz EKII līdzfinansējumu, bet visai pārējai jaudai kura pārsniedz 75kW investīcijas tiks pilnā mērā segtas no projekta iesniedzēja pašu līdzekļiem? | **Saules elektrostacijas jauda nevar pārsniegt MK noteikumos Nr. 333 24. punktā noteiktos ierobežojumus katrā projektā**. Projekts, kas neatbildīs šiem nosacījumiem tiks noraidīts. Iesakām projekta iesniegumā iekļaut tikai tiešās projekta izmaksas un neiekļaut aktivitātes, kas nav tieši saistītas ar plānoto projektu un tiktu finansētas no citiem līdzekļiem. |
| 12. | Vai ir pieļaujama un atbalstāma vienas teritorijas ietvaros paredzētas projekta ieceres dalīšana divās kārtās un divu atsevišķu projekta iesniegumu iesniegšana? Tādējādi, labvēlīga vērtējuma un EKII līdzfinansējuma iegūšanas gadījumā, abas kārtas tiek īstenotas vienā konkrētā teritorijā? | **MK noteikumu Nr. 333 13. punkts nosaka, ka ir tiesības iesniegt ne vairāk kā divus projektu iesniegumus**. Ir pieļaujams, ka abi projekti tiktu realizēti vienā konkrētā teritorijā. Norādām, ka katrs projekta iesniegums tiks vērtēts atsevišķi un monitoringa periodā būs jānodrošina precīza tā rezultātu atsevišķa uzskaite. Projekts ir jāplāno tā, lai gadījumā, ja otrs projekts netiek apstiprināts, tas būtu realizējams un tiktu sasniegti projekta mērķi. |
| 13. | Vai pilsētvides tehnoloģijas uzstādīšana uz ēkas jumta būs atbilstīga konkursa nosacījumiem, t.i., vai uz plānoto darbību (iekārtu izvietošanu uz ēkas jumtiem) nav attiecināms MK noteikumu Nr. 333 25.1. punktā noteiktais? | **Pilsētvides tehnoloģiju uzstādīšana uz ēkas jumta atbildīs konkursa nosacījumiem**. Norādām, ka izmaksas, kas saistītas ar ēkas jumta pielāgošanu pilsētvides tehnoloģiju uzstādīšanai, nav attiecināmas izmaksas. |
| 14. | Projekta ietvaros paredzēts ieviest viedā apgaismojuma tehnoloģiju - LED ielu gaismekļus ar kontrolieriem (kustību sensoriem) un vadības sistēmu, kur gaismekļa korpuss ir ražots no atkārtoti pārstrādāta materiāla, tādejādi papildus veicinot aprites ekonomiku un sniedzot papildus ieguvumu SEG emisiju samazinājumā.  Vai raksturotā viedā apgaismojuma tehnoloģija tiks uzskatīta par inovāciju (kvalitātes kritērijs Nr.6), ņemot vērā, ka saskaņā ar publiski pieejamo informāciju šāds risinājums (gaismekļa korpuss ražots no atkārtoti pārstrādāta materiāla) līdz šim Latvijā nav uzstādīts?  Vai ir iespējams papildus veikt CO2 aprēķinu, kas atspoguļo SEG emisiju ietaupījumu no atkārtoti pārstrādātā materiāla izmantošanas? | **Projektā kvalitātes kritērijos punktus piešķir konkursa vērtēšanas komisija, balstoties uz tās rīcībā esošo informāciju.** MK noteikumu Nr. 333 23. punkts nosaka jauna viedās pilsētvides tehnoloģijas definīcijas skaidrojumu un viens no tiem ir, ka ražotājs ir kompleksi **uzlabojis viedās pilsētvides tehnoloģijas funkcionālās īpašības**: tā sastāvdaļas un izmantotie materiāli. Ja projekta iesniegumā ir pietiekami pamatots, ka citos realizētos projektos Latvijā iepriekš LED ielu gaismekļos nav ticis izmantots atkārtoti pārstrādāts materiāls, tad varētu tikt uzskatīts, ka tas ir inovatīvs risinājums.  Projektā var norādīt papildus SEG emisiju ietaupījumu no atkārtoti pārstrādātā materiāla izmantošanas, taču to **nevar norādīt kā projekta rezultātā radušos samazinājumu**. |
| 15. | Vai projekta ietvaros ir atbalstāma šāda viedā satiksmes infrastruktūras izveide pilsētvidē, kas ietver: 1) luksoforus, kas aprīkoti ar transporta detekcijas sensoriem, 2) saules elektrostaciju (SES), kas saražo nepieciešamo elektroenerģijas apjomu luksoforu infrastruktūras darbības nodrošināšanai (pašpatēriņam), 3) saražotās elektroenerģijas uzglabāšanas iekārtu un 4) vadības programmatūru?  Vai šādā gadījumā SES ar akumulācijas iekārtu var tikt novietota pašvaldības teritorijā atsevišķi, nevis kā luksofors + saules panelis kombinācijā? | **Tāds projekts ir atbalstāms un atbildīs MK noteikumu Nr. 333 6.2. apakšpunktā minētajai jomai.** Norādām, ka saules elektrostacijas kopējā uzstādāmā elektriskā jauda nevar pārsniegt 75 kilovatus (kWel).  MK noteikumi Nr. 333 nenosaka prasību šādos gadījumos par saules elektrostacijas un akumulācijas tvertnes novietojumu un tas **var būt novietots citā ar luksoforu nesaistītā īpašumā**, ievērojot MK noteikumu Nr. 333 14.1. apakšpunktā noteiktos nosacījumus. |
| 16. | Esam pašvaldības kapitālsabiedrība, kurai deleģējumā ir nodots apsaimniekot pašvaldības sporta bāzes (x% ir pašvaldības kapitāldaļas un y% Latvijas olimpiskā komiteja). Abu objektus apmeklē pilsētas iedzīvotāji.  Vēlamies īstenot vairākus projektus, piemēram,  1. stadiona gaismekļu nomaiņu, jo esošās patērē ļoti daudz elektrības.  2. slēpošanas biatlona centrā ir ļoti novecojis sniega ražošanas lielgabals, kurš patērē ļoti daudz degvielas un potenciāli var piesārņot vidi.  Vai kvalificējamies projektu konkursam pēc sava juridiskā statusa?  Vai minētie projekti ir uzskatāmi par atbalstāmiem? | MK noteikumu Nr. 333 4. punktā ir noteikts, ka projekta iesniedzējs ir pašvaldības kapitālsabiedrība, kas pilda pašvaldības deleģētos pārvaldes uzdevumus vai ir noslēgusi līgumu par sabiedrisko pakalpojumu sniegšanu. Ja deleģējuma līgums par sporta bāzes apsaimniekošanu ir noslēgts ar pašvaldību, tad ir **uzskatāms, ka kvalificējaties konkursam pēc juridiskā statusa**.  **Stadiona gaismekļu nomaiņa atbilst** MK noteikumi Nr. 333 minētajām atbalstāmajām aktivitātēm.  **Sniega ražošanas lielgabals pirmsškietāmi nebūtu uzskatāms par pilsētvides tehnoloģiju** un attiecīgi neatbildīs MK noteikumi Nr. 333 minētajām atbalstāmajām aktivitātēm. |
| 17. | Vai CO2 emisiju samazinājuma efektivitātes rādītājs (≥0,1 kg CO2/EUR gadā) (MK noteikumu Nr. 333 9. punkts) ir attiecināms projektā, kura ietvaros paredzēts ieviest viedo apgaismojumu (LED tehnoloģiju ielu gaismekļus ar kontrolieriem un vadības sistēmu, kā rezultātā tiktu samazināts elektroenerģijas patēriņš un CO2 emisijas? | Ielas gaismekļu nomaiņa uz energoefektīviem LED gaismekļiem būtu uzskatāma par energoefektivitāti veicinošu viedo pilsētvides tehnoloģiju ieviešanu, kas samazinātu elektroenerģijas patēriņu, un MK noteikumu Nr. 333 9. punktā noteiktais efektivitātes rādītājs **nav attiecināms**. |
| 18. | 1) Vai pašvaldības iestāde var pretendēt uz EKII finansējumu, projekta ietvaros nomainot esošo apgaismojumu uz LED ar viedo vadību zemes vienībās, kas nav tās valdījumā (zemes vienības ir pašvaldības citas iestādes valdījumā, zemesgrāmatā īpašumtiesības ir fiksētas pašvaldībai)?  2) Vai valdījuma tiesību apliecināšanai būs pietiekami, ja projekta iesniegumam tiks pievienotas pamatlīdzekļu kartīšu kopijas?  3) Vai ir jāsniedz skaidrojums, kādēļ projekta realizācijas vietu, t. i., ielu īpašumtiesības nav reģistrētas zemesgrāmatā? | MK noteikumu Nr. 333 14.1.3. apakšpunktā ir noteikts, ka nomainot esošo apgaismojumu uz LED apgaismojumu ir jāizpildās nosacījumam, ka projektā iekļautās aktivitātes ir plānots īstenot **ēkā vai uz zemes, kas atrodas pašvaldības publiskajā teritorijā un ir projekta iesniedzēja bilancē (attiecas uz apgaismojuma infrastruktūru)**. Ja esošais apgaismojums ir uzskaitīts projekta iesniedzēja bilancē, tad tas tiks uzskatīts par atbilstību un iesniedzot projekta iesniegumu ir jāpievieno pamatlīdzekļu kartītes (izdruka vai kopija).  Ja apgaismojuma infrastruktūra (gaismekļi) nav uzskaitīta projekta iesniedzēja bilancē, bet pieder citai juridiskai personai, tad tas tiks uzskatīts par neatbilstību.  Nomainot apgaismojuma infrastruktūru nav jāsniedz papildus skaidrojumi, kāpēc īpašumtiesības nav reģistrētas zemesgrāmatā – lai arī tā ir neatbilstība ar citiem normatīvajiem aktiem, taču tas nebūs šķērslis projekta iesnieguma izskatīšanai. |
| 19. | Pašvaldībai pieder ēka trīs stāvos, divos no tiem tiek veiktas pašvaldības funkcijas, bet vienā stāvā atrodas komerctelpas. Pašvaldība vēlas uz ēkas jumta uzstādīt saules paneļus, šo divu stāvu pašvaldības funkciju apgādei ar elektroenerģiju, kas saražota no saules. Šobrīd visai ēkai ir viena uzskaite, bet, ja pašvaldība nodalītu un abiem pašvaldības stāviem uzliktu atsevišķu elektroenerģijas pieslēgumu (atsevišķai uzskaitei no komerctelpām) - vai tad pašvaldība kvalificētos atbalstam par saules paneļu uzstādīšanu pašpatēriņam? | MK noteikumu Nr. 333 24.1. apakšpunkts nosaka, ka atbalstāma ir saules elektrostacija, ja:   * saules elektrostacijas saražotā elektroenerģija **vismaz 80 % apmērā tiek izmantota pašpatēriņam (aprēķina kWh nevis *euro*)** gada griezumā attiecīgajā sistēmas pieslēgumā vai **visos projekta iesniedzēja objektos** **kopā**; * **projekta iesniedzējs ir neto norēķinu sistēmas dalībnieks**; * objektos **netiek veikta** saimnieciskā darbība; * saules elektrostacija **aprīkota ar lietu interneta viedajām ierīcēm**; * saules elektrostacijas kopējā uzstādāmā elektriskā jauda ir **līdz 75 kilovatiem** (kWel); * saules elektrostacija **uzstādīta pilsētvidē**.   Saules paneļu uzstādīšana uz pašvaldībai piederošas ēkas jumta būtu uzskatāma par atbalstāmu aktivitāti un saražoto elektrību var izmantot attiecīgajā sistēmas pieslēgumā (ja ir atsevišķs līgums) vai visos projekta iesniedzēja objektos kopā. Projekta iesniedzēja objekti, kur notiek kaut daļēja saimnieciskā darbība, **netiks ņemti vērā nosakot 80 % pašpatēriņa prasību izpildi**. Iesakām apsvērt gadījumos, kur vienā ēkā tiek veikta gan saimnieciskā darbība gan pašvaldības funkcijas, izveidot divus neatkarīgus objektus- pieslēgumus AS Sadales tīklam ar atsevišķiem uzskaites skaitītājiem. |
| 20. | Vai projekta ietvaros tiks atbalstīta viedā ēku vadības sistēmas jeb BMS (*Building Management Systems*) uzstādīšana pašvaldības ēkās (skolās, pirmsskolas izglītības iestādēs), lai maksimāli efektīvi un ekonomiski pārvaldītu ēkas, samazinot enerģijas patēriņu? | Tāds projekts **ir atbalstāms** un atbildīs MK noteikumu Nr. 333 6.2. apakšpunktā minētajai jomai, **pie nosacījuma, ja tiks ievēroti arī citi būtiskākie nosacījumi, t.sk.**:   * MK noteikumu Nr. 333 9. punkts, kas paredz saskaņojumu ar ražotāju, ja tiek pievienota programmatūra tehnoloģijas darbības optimizācijai vai tajā veikti uzlabojumi; * MK noteikumu Nr. 333 23. punkts, kas nosaka, ka CO2 emisijas samazinājums attiecībā pret projekta iesniegumā norādīto finanšu instrumenta finansējumu, nedrīkst būt mazāks par 0,1 kg CO2/*euro* gadā.   Papildus norādām, ka šādos projektos būtu jāiesniedz visu projektā iesaistīto ēku neatkarīga eksperta ēku energoefektivitātes jomā izstrādāti un atbilstoši normatīvajiem aktiem par ēku energosertifikāciju sagatavoti ēkas energosertifikāti. |
| 21. | Projekta tehniskajā raksturojumā prasīts aprakstīt inovācijas un jauninājumus. Kāda būtu inovāciju definīcija, kas domāts ar inovācijām? Un vai inovācijas ir obligāti jāparedz projektā? Mēs plānojam nomainīt ielu apgaismojuma gaismekļus uz LED gaismekļiem ar viedo vadību - kas būtu atbilstoša inovācija mūsu gadījumā? Vai jāmeklē viedās vadības risinājumi, kas Latvijā vēl nav līdz šim izmantoti? Vai arī der citur Latvijā jau izmantoti risinājumi, bet tādi, kas mūsu novadā būs jauninājums? | Produkta inovācija ietver jaunas vai ievērojami uzlabotas preces vai pakalpojumus. Produkta inovācija nozīmē būtiskus uzlabojumus tehniskajā specifikācijā, dažādās komponentēs un materiālos, pastāvošajās programmatūrās, lietotājdraudzīgumu vai citas funkcionālās īpašības.  **Iesniedzot projekta iesniegumu nav obligāti jāparedz inovācija**. Maksimālo punktu skaitu projekta kvalitātes vērtēšanā saņems, ja projekta ietvaros kaut viena uzstādāmā viedā pilsētvides tehnoloģija ir Latvijā inovatīva un saskaņā ar publiski pieejamo informāciju līdz šim nav uzstādīta Latvijā. |
| 22. | Vēlējos pārliecināties vai nepieciešams rīkot iepirkumu atjaunojamo energoresursu uzstādīšanai, ja aplēstā pakalpojuma summa ir zem 70000 EUR?  Ministru kabineta 2017. gada 28. februāra noteikumos Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem” noteikts:  *5. Lai noslēgtu piegādes, pakalpojumu vai būvdarbu līgumu, finansējuma saņēmējs ir tiesīgs nepiemērot šo noteikumu IV nodaļā minētos nosacījumus jebkurā no šādiem gadījumiem:*  *5.1. piegādes vai pakalpojumu paredzamā līgumcena ir mazāka par 70 000 euro vai būvdarbu paredzamā līgumcena ir mazāka par 170 000 euro;* | MK noteikumi Nr. 333 nenosaka iepirkuma procedūru piemērošanas kārtību, vienlaikus projekta iesniedzējam ir pienākums ievērot publiskos iepirkumus reglamentējošo normatīvo aktu prasības.  Jūsu jautājumā norādītais, ka pie zināmiem paredzamās līgumcenas sliekšņiem nav jāievēro Ministru kabineta 2017. gada 28. februāra noteikumos Nr. 104 IV. nodaļā minētie nosacījumi nenozīmē, ka tas atceļ pārējās nodaļās vai citos normatīvajos aktos noteiktos nosacījumus.  Vēršam uzmanību, ka MK noteikumu Nr. 333 30.7. apakšpunktā ir noteikts, ka **projekta izmaksas uzskatāmas par attiecināmām, ja tās ir faktiski veiktas, ievērojot** finanšu vadības, **ekonomiskuma** un efektivitātes, ilgtspējīgas projektēšanas un būvniecības **prasības**, kā arī sabiedrības intereses. |
| 23. | Kā tiek pamatots saražotās elektroenerģijas 100% pašpatēriņš? Atbilstoši pēdējo divu gadu elektroenerģijas patēriņam konkrētajā sistēmas pieslēgumā? | MK noteikumi Nr. 333 24.1.1 apakšpunkts **nosaka prasības, kas būs jāievēro monitoringa perioda laikā**. Iesniedzot projekta iesniegumu, gadījumos, kad vēsturiskais elektrības patēriņš ir būtiski mazāks par plānoto saražoto elektrības apjomu, aicinām projekta iesnieguma veidlapas sadaļā “*2.4. Projekta nepieciešamības un aktivitāšu piemērotības pamatojums*” sniegt izvērstu detalizētu pamatojumu, kā tiks nodrošināts MK noteikumos Nr. 333 24.1.1 apakšpunktā minēto prasību izpilde monitoringa periodā pēc projekta īstenošanas – minimums 5 gadus.  Elektroenerģijas pašpatēriņu monitoringa periodā, katru monitoringa gadu aprēķinās balstoties uz elektroenerģijas piegādātāja izrakstītiem rēķiniem – tīklā nodotā elektroenerģija (kWh) nevarēs būt lielāka par no tīkla saņemto elektroenerģiju (kWh). |